Lillelund om Radio/tv-nævnets Per Jauert, der mente ‘Je suis Jalving’ var ‘en trussel mod demokratiet’

Med jævne mellemrum hævder venstrefløjen, at højrefløjen også har magasinprogrammer på Radio24syv. De nævner altid (det overvejende apolitiske) ‘Millionærklubben’, hvor man i dag kunne høre at nationalstaten var et populistisk teater, der i bund og grund var irrelevant for fremtidens verdensborgere. Bagefter var der ‘Det Røde Felt’, hvis forhold til nationalstaten ikke adskiller sig væsentligt. Nogle hævder også at ‘Cordua & Steno’ er højrefløjen i koncentrat, hvad er rent vrøvl. Seneste udgave havde overskriften ‘Det går godt med integrationen’, baseret på et længere ukritisk interview med ekstern lektor Hjarn von Zernichow Borberg. Det var ham der tidligere i år vendte virkeligheden på hovedet i Rushys Roulette. Det borgerlige magasin kunne ikke engang gengive Mikael Jalvings iskolde eksempel på bevidst fordrejning. Kanalen lukker på torsdag. Pass the beernuts…

Niels Lillelund i Jyllands-Posten – Radio24syvs mærkelige død (kræver login).

“I nævnet finder vi også cand.phil. Per Jauert, veteran fra kapitallogikkens heyday og i en bredere, glemsom offentlighed muligvis mindre kendt end Kirsten Birgit Schiøtz Kretz Hørsholm, men der er grund til at fremhæve hans bidrag til Bevidsthedssociologisk tidskrift no. 2 og ikke mindst hans bidrag til værket ‘Tegneserier – en ekspansions historie’, et epokaltypisk (som de selv ville have sagt det) dokument anno 1973, der lærte alle os børn og barnlige sjæle, at Onkel Joakim er et imperialistisk monster, og at det hele simpelthen er falsk bevidsthed. Ak, så måtte Carl Barks ned under dynen sammen med alle de andre pubertære hemmeligheder, Jul i Pengeløse og De Firkantede Æg i Peru, det var fascisme det hele, en hård besked at få for en ung, sårbar sjæl, men ingen kunne tage Jauert & co. i at smile på upassende tidspunkter.

Intet under, at en Per Jauert ikke elsker Radio24syvs tøjlesløshed. Da man lod et sus af glasnost blæse hen over sendefladens sibiriske tundra og holdt Sort Sommer med bl.a. programmet ‘Je suis Jalving’, havde de gjort regning uden Jauert, der ikke var på ferie og mente, at Mikael Jalving simpelthen var en trussel mod demokratiet.

‘Juraen er lidt tvetydig i forhold til paragraf 10 (i loven om radio-og fjernsynsvirksomhed, som kræver, at der ‘tilstræbes kvalitet, alsidighed og mangfoldighed’, red.), men Radio24syvs journalistiske praksis er usædvanlig, for at sige det pænt. […] Jeg ved ikke, om Radio 24syvs praksis kan afklares ud fra juraen, men ud fra journalistiske kriterier mener jeg, at den går over grænsen. Det er ikke fair og balanceret. Når man etablerer et debatforum, hvor man åbner for ekstreme holdninger og har en vært, der tilslutter sig de ekstreme holdninger og på den måde etablerer et eksklusivt forum, som udelukker reel debat – så mener jeg, at det kan diskuteres, om man lever op til forudsætningerne for den sendetilladelse, man har fået.’

… så nævnet foretrækker en station, der vil overlade komikken til Villy Søvndals tidligere taleskriver Sebastian Dorset… Man kan næsten ikke vente med at få lov til at slukke for det, og læg dertil, at indehaveren af Radio24syvs plads på FM-båndet er Radio4, der vil gøre op med alle skænderierne og det negative og være konstruktiv under ledelse af den tidligere DR-chef Anne-Marie Dohm. Bliver det spændende? Vi ved allerede lidt om hendes konstruktive tilgang til dagen og vejen fra Presselogen, hvor hun med stor intellektuel spændstighed kunne fastholde, at afbrænding af Koranen er en hadforbrydelse, mens afbrænding af Bibelen er en forfriskende kritisk happening, som bør transmitteres i tv.”